การป้องกันโรคในเด็กคืออะไร
แบ่งได้เป็น 5 ระดับ คือ 1 การส่งเสริม เช่น การให้คำแนะนำเรื่องอาหาร 2 การป้องกันเฉพาะโรค เช่น การให้วัคซีนป้องกันโรค 3 การวินิจฉัยโรคซึ่งไม่ปรากฏอาการแต่แก้ไขได้ เช่น การตรวจสอบสายตาเด็ก ซึ่งน่าจะทำได้ในโรงเรียนทั่ว ๆ ไป เพราะใครก็ตาม ถ้าได้รับการแนะนำเพียงเล็กน้อยก็สามารถเป็นผู้ตรวจได้ ลูกชายผมสองคนสายตาสั้น คนแรกกว่าจะรู้ว่าสายตาสั้นก็เป็นมากแล้ว เพราะไม่ได้ตรวจประจำทั้ง ๆ ที่มีแผ่นสำหรับตรวจสายตาอยู่ในบ้าน คนที่สองจึงต้องคอยตรวจ ก็พบว่าสายตาสั้นอีกคนหนึ่ง เรื่องหูก็เช่นกันต้องคอยตรวจสอบ ถ้าตาหูไม่ดีอาจทำให้การเรียนเลวลงได้ ถ้าเราสามารถตรวจพบได้ตั้งแต่เนิ่น ๆ อาจแก้ไขรักษาได้ เช่น ใส่แว่นตาหรือให้เด็กไปนั่งข้างหน้า เป็นต้น 4 การตรวจค้นและรักษาโรคซึ่งเมื่อมีอาการไม่มาก เพื่อป้องกันโรคร้ายแรงซึ่งอาจเกิดติดตามมาภายหลังได้ เช่น การวินิจฉัยและรักษาโรคเจ็บคอจากเชื้อสเตร๊ปโตคอคคัส เพื่อป้องกันโรคไข้รูห์มาติค โรคหัวใจรูห์มาติค ลิ้นหัวใจตีบหรือรั่ว และโรคไตอักเสบ 5 การป้องกันความพิการในโรคเรื้อรัง เช่น การฟื้นฟูสมรรถภาพโดยกายภาพบำบัด เพื่อไม่ให้กล้ามเนื้อหดตัวในเด็กที่เป็นอัมพาต
กุมารเวชศาสตร์ (กุมารเวชศาสตร์) - Pediatrics